Yakult Honsha Co. LTD| Yakult logotipasYakult logotipas |
| Forma | Akcinė bendrovė (viešoji kompanija) |
| Įkurta | 1955 m. |
| Centrinė būstinė | Minatas,Tokijo prefektūra,Japonija Japonija |
| Svarbiausi darbuotojai | Sumiya Hori,Takashige Negeshi |
| Produktai | pieno produktai (nuo 1935),kosmetika (nuo 1971),farmacija (nuo 1975) |
| Pajamos | 2,8 mlrd. EUR |
| Darbuotojų | 17,2 tūkst. (Japonijoje),31,7 tūkst (pasaulyje),140 (Europoje) |
| Tinklalapis | www.yakult.co.jp |

**Yakult** (jap. ヤクルト = *Yakuruto*) – probiotinis pieno produktas, gėrimas, gaminamas fermentuojant nugriebto pieno mišinį su specialiu bakterijos *Lactobacillus casei* Shirota štamu. 

Produktą gamina Japonijos kompanija Yakult Honsha Co. LTD (*Kabushiki-gaisha Yakuruto Honsha*), kurioje 20% akcijų priklauso Danone Grupei. Gamyklos taip pat veikia Fountain Valley (Orindžo apygarda, JAV, Kalifornijos valstijoje), Monterėjus (Nuevo Leonos valstijoje, Meksika), Dandenong (Viktorijos valstijoje, Australija), Florianopolis (Santa Katarinos valstijoje, Brazilija), 
Harjanos valstijoje (Indija), Calamba (CALABARZON regione, Filipinai), Seremban (Negeri Sembilan, Malaizija). Kompanija turi beisbolo komandą „Tokyo Yakult Swallows", nuo 2005 m. yra viena iš Pasaulio vandens sporto čempionatų rėmėja.

Istorija
--------

Jakulto 100 ml buteliukas Honkonge
Jakulto pakuotė
Produktą sukūrė japonų mikrobiologas Minoru Shirota (1899–1982), kuris 1930 m. baigė medicinos studijas Tokijo universitete. Jis pradėjo gaminti ir prekiauti jakultu 1935 m. Produkto pavadinimas kildinamas iš esperantiško žodžio *jahurto*, reiškiančio jogurtą. Nuo tada Yakult sukūrė gėrimų, turinčių bifidobakterijų *Bifidobacterium breve*, liniją Japonijos rinkai, taip pat panaudojo savo laktobacilų tyrimus kosmetikos priemonių kūrimui. Vėliau Yakult Honsha suvaidino pagrindinį vaidmenį kuriant chemoterapinį vaistą irinotekaną (*Camptosar*, CPT-11).

Paplitus jakultui Japonijoje ir Taivane, juo 1966 m. pirmą kartą pradėta prekiauti Brazilijoje, kur gausi vietos japonų bendruomenė. Šiuo metu produktas parduodamas 31 šalyje, nors jo bakterijos kultūros tiekiamos iš Japonijos, nepriklausomai nuo šalies gamintojos. 

Gaminys pilstomas į skirtingos talpos indus. Australijoje, Naujojoje Zelandijoje, Europoje, Indijoje, Indonezijoje, Vietname tiekiamas 65 ml buteliukuose, JAV, Meksikoje (vienoje didžiausių jakulto rinkų), Japonijoje, Tailande, Malaizijoje ir Pietų Korėjoje – 80 ml buteliukuose. Jų yra ir Singapūre, Honkonge, Taivane ir Kinijoje, kuriose jakultas parduodamas 100 ml buteliukuose.

Sudėtis
-------

* Cukrus (sacharozė, dekstrozė)
* Nugriebto pieno milteliai
* Natūralūs aromatizatoriai
* Gyvos *Lactobacillus casei* Shirota, 6,5 mlrd. 65 ml buteliuke (koncentracija 108 CFU/ml)
* Vanduo

Gamintojas deklaruoja teigiamą produkto įtaką vartotojų sveikatai, pradedant žarnyno mikrofloros palaikymu,
imuninės sistemos stiprinimu, skrandžio būklės ir vidurių užkietėjimo reguliavimu, baigiant poveikiu skrandžio–žarnyno infekcijoms, tačiau šiems teiginiams trūksta mokslinio pagrindimo. Taip pat susilaukiama vartotojų organizacijų ir žiniasklaidos kritikos dėl pernelyg didelio cukraus kiekio – vidutiniškai jakulto kiekviename 100 ml yra 14,2 g cukraus (plg. su 10,6 g cukraus 100 ml Coca-Cola gėrimuose).

Šaltiniai
---------

1. ↑  Effects of a Fermented Milk Drink Containing Lactobacillus casei Strain Shirota

Nuorodos
--------

|  |  |
| --- | --- |
|  | **Vikiteka: Yakult** – vaizdinė ir garsinė medžiaga  |

* Japonų Yakult tinklalapis
* JAV Yakult tinklalapis